b'\n_START_ARTICLE_\nH\xc3\xbcvitis\n_START_PARAGRAPH_\nH\xc3\xbcvitis, ka kahjutasu, kompensatsioon (inglise keeles compensation) on rahaline, aineline v\xc3\xb5i moraalne kahjutasu. Termin "h\xc3\xbcvitis", mida v\xc3\xb5ib asendada ka terminitega h\xc3\xbcvitus, kahjutasu, kompensatsioon, kuulub nii sotsiaalpoliitika kui ka \xc3\xb5iguse ja majandusteaduse valdkonda. Sotsiaalkaitse valdkonnas on h\xc3\xbcvitis inimesele makstav materiaalne v\xc3\xb5i mittemateriaalne tasu._NEWLINE_Materiaalsed ehk rahalised h\xc3\xbcvitised on sotsiaaltoetused, mitmesugused pensioni liigid, kindlustush\xc3\xbcvitised v\xc3\xb5i muu rahaline abi. H\xc3\xbcvitist makstakse \xc3\xbchekordse toetusena v\xc3\xb5i osadena ja ka perioodiliste maksetena. Mitterahaline h\xc3\xbcvitis on teenuse pakkumine abivajajale tema eluolu parandamiseks v\xc3\xb5i teenuse maksmise kohustuse \xc3\xbclev\xc3\xb5tmine kolmandate isikute poolt. Mitterahaline h\xc3\xbcvitis on ka asi v\xc3\xb5i \xc3\xb5igus, mida saab teise isiku k\xc3\xa4sutusse anda. H\xc3\xbcvitise andja on kas riik, kohalik omavalitsus, muu avalik-\xc3\xb5iguslik juriidiline isik v\xc3\xb5i seadusega m\xc3\xa4\xc3\xa4ratud muu isik.\n_START_SECTION_\nMateriaalsed ehk rahalised h\xc3\xbcvitised\n_START_PARAGRAPH_\nSotsiaalhoolekande valdkonnas kuuluvad materiaalsete ehk rahaliste h\xc3\xbcvitiste hulka j\xc3\xa4rgmised h\xc3\xbcvitised._NEWLINE_1. Pensionih\xc3\xbcvitised \xe2\x80\x93 vanaduspension, t\xc3\xb6\xc3\xb6v\xc3\xb5imetuspension, rahvapension, toitjakaotuspension, kutsealade sooduspensionid. Pensioni makstakse vanaduse, t\xc3\xb6\xc3\xb6v\xc3\xb5imetuse v\xc3\xb5i toitja kaotuse korral ning selle eesm\xc3\xa4rk on tagada inimesele tema igakuine sissetulek. (Sotsiaalkindlustusamet, s. a.)_NEWLINE_2. Pereh\xc3\xbcvitised \xe2\x80\x93 s\xc3\xbcnnitoetus, lapsetoetus, vanemah\xc3\xbcvitis, lasterikka pere toetus, eestkostetava lapse toetus, \xc3\xbcksikvanema lapse toetus, lapsendamistoetus (Sotsiaalkindlustusamet, s. a.). Pereh\xc3\xbcvitisi makstakse riigieelarvest, et toetada lastega peresid ja laste kasvatamist (Pereh\xc3\xbcvitiste seadus, 2016)._NEWLINE_3. Puuetega inimestele makstavad sotsiaaltoetused \xe2\x80\x93 keskmise, raske ja s\xc3\xbcgava puudega lapse toetus, keskmise, raske ja s\xc3\xbcgava puudega vanaduspensioniealise inimese toetus, puudega t\xc3\xb6\xc3\xb6ealise inimese toetus, puudega vanema toetus (Sotsiaalkindlustusamet, s. a). Puuetega inimestele makstakse toetust riigieelarvest iseseisva toimetuleku ja v\xc3\xb5rdsete v\xc3\xb5imaluste toetamiseks. Soodustatakse \xc3\xb5ppimist ja t\xc3\xb6\xc3\xb6tamist puudest tulenevate lisakulude osalise h\xc3\xbcvitamise kaudu (Puuetega inimeste\xe2\x80\xa6, 1999)._NEWLINE_4. Kuriteoohvritele makstavad h\xc3\xbcvitised \xe2\x80\x93 riiklik h\xc3\xbcvitis isikule, kes on saanud Eesti riigi territooriumil v\xc3\xa4givallakuriteo tagaj\xc3\xa4rjel kannatada ja kellel on selle tagaj\xc3\xa4rjel tekkinud raske tervisekahjustus v\xc3\xb5i -h\xc3\xa4ire v\xc3\xb5i kes on selle t\xc3\xb5ttu surnud (Sotsiaalkindlustusamet, s. a.)._NEWLINE_5. T\xc3\xb6\xc3\xb6tamist toetavad h\xc3\xbcvitised ja toetused \xe2\x80\x93 t\xc3\xb6\xc3\xb6tuskindlustush\xc3\xbcvitis, t\xc3\xb6\xc3\xb6tutoetus, koondamish\xc3\xbcvitis, pankrotih\xc3\xbcvitis, t\xc3\xb6\xc3\xb6v\xc3\xb5imetoetus, ettev\xc3\xb5tluse alustamise toetus, palgatoetus, alaealise t\xc3\xb6\xc3\xb6tamise toetus, mobiilsustoetus, s\xc3\xb5idu- ja majutustoetus (Eesti T\xc3\xb6\xc3\xb6tukassa, 2017)._NEWLINE_6. Kohaliku omavalitsuse sotsiaaltoetused \xe2\x80\x93 toimetulekutoetus, t\xc3\xa4iendavad sotsiaaltoetused, matusetoetus, omavalitsuse eelarvest makstavad toetused, nt s\xc3\xbcnnitoetus, abivahenditoetus, ravimitoetus (Sotsiaalministeerium, 2016). Toimetulekutoetus on ajutine abimeede, mis aitab leevendada materiaalset puudust, tagades minimaalsed vahendid \xc3\xa4raelamiseks. Toimetulekutoetust maksab kohalik omavalitsus sotsiaalhoolekande seaduse ( 2015) alusel. Tegu on \xc3\xbcksi elavale inimesele v\xc3\xb5i perekonnale makstava rahalise toetusega. K\xc3\xb5ik perekonna sissetulekud ja nendest maha arvestatavate eluasemekulude vahe on toetuse saamise aluseks. Kui raha j\xc3\xa4\xc3\xa4b k\xc3\xa4tte v\xc3\xa4hem kui riiklikult kehtestatud toimetulekupiir, siis tekib \xc3\xb5igus saada toimetulekutoetust (Sotsiaalhoolekande seadus, 2015)._NEWLINE_7. Rahalised h\xc3\xbcvitised on ka haigush\xc3\xbcvitised, s\xc3\xbcnnitush\xc3\xbcvitised, hooldush\xc3\xbcvitised, hambaravih\xc3\xbcvitised, proteesih\xc3\xbcvitised, mida tasub haigekassa ravikindlustusega kaetud isikutele. Abi saavad need, kellel j\xc3\xa4\xc3\xa4b terviseseisundist tingitult t\xc3\xb6ine tulu saamata v\xc3\xb5i kellele on ette n\xc3\xa4htud teatud soodustused (Eesti Haigekassa, s. a.).\n_START_SECTION_\nMittemateriaalsed ehk mitterahalised h\xc3\xbcvitised\n_START_PARAGRAPH_\nMitterahalised h\xc3\xbcvitised on peamiselt isikule osutatavad teenused._NEWLINE_1. Riiklik ravikindlustus \xe2\x80\x93 ravikindlustusega kaetud inimese teenuste kulude eest tasub haigekassa, kellel on teenuseosutajatega s\xc3\xb5lmitud erinevad lepingud. Riikliku ravikindlustuse alla kuuluvad ka soodustingimustel v\xc3\xa4ljastatavad ravimid. (Eesti Haigekassa, s. a.)._NEWLINE_2. Kohaliku omavalitsuse osutatavad teenused \xe2\x80\x93 kohalikud omavalitsused on kohustatud osutama oma seatud tingimustel ja korras sotsiaalhoolekande seaduses nimetatud teenuseid. Nendeks on n\xc3\xa4iteks koduteenused, isikliku abistaja teenus, tugiisikuteenus, v\xc3\xb5lan\xc3\xb5ustamisteenus, sotsiaaltranspordi teenus. Nende teenuste eest tasub peamiselt kohalik omavalitsus oma eelarvest ja neid nimetatakse mitterahaliseks h\xc3\xbcvitiseks, sest inimesele, kellel on \xc3\xb5igus h\xc3\xbcvitisele, antakse seda teenusena, mitte rahaliselt k\xc3\xa4tte. (Sotsiaalhoolekande seadus, 2015).'